Ludovicus, Dei gratia Francorum rex, universis presentes litteras inspecturis, salutem. Notum facimus quod cum olim inclitę recordationis Blancha, quondam illustris Francię regina, mater nostra, pro suo et animę nostrę remedio, dederit in puram et perpetuam elemosinam, de consensu et voluntate nostra, abbati et conventui Cistercii, ad sustentationem capituli generalis XLa libras Parisiensium annui redditus, percipiendas ab eisdem in prepositura nostra Meledunensis, in crastino Assumptionis Beatę Marię Virginis annuatim, nos postmodum predictum terminum ad petitionem et voluntatem ipsorum abbatis et conventus, pro utilitate ipsorum ad crastinum Ascensionis Domini duximus transferendas, volentes et precipientes ut, quicumque pro tempore prepositus fuerit Meledunensis, dictas XLta libras eis sine difficultate aliqua persolvat in perpetuum in predicto crastino Assensionis Domini annuatim, litteris predictę matris nostrę super elemosina prefata confectis in sua integritate remanentibus et vigore. Quod ut ratum et stabile permaneat in futurum, presentes litteras sigilli nostri fecimus impressione muniri. Actum Parisiis anno Domini M°CC°L°VI° mense octobris.